Dokter in die hof oor vervalste doktersbrieweArgieffoto (Foto: DarkoStojanovic, Pixabay) ŉ 67-jarige dokter van Oos-Londen en haar 37-jarige assistent het Donderdag in die landdroshof verskyn op aanklag van bedrog en korrupsie in verband met vervalste doktersbriewe. Kapt. Anelisa Feni, woordvoerder van die direktoraat vir prioriteitsmisdaadondersoeke (die Valke), het gesê die twee persone is vroeër Donderdag in hegtenis geneem deur die Valke. Dr. Siphokazi Sokupa en Cwaita Mngqibisa staan tereg op aanklag dat hulle vervalste doktersbriewe uitgereik het aan lede van die publiek. ŉ Ondersoek is vroeër vandeesmaand van stapel gestuur nadat owerhede in kennis gestel is van die praktyk. “ŉ Geheime operasie is onderskeidelik op 10 Mei en 15 Mei uitgevoer en dr. Sokupa het op albei dae na bewering doktersbriewe uitgereik aan die beampte – met datums van sy keuse (vooruitgedateer en teruggedateer), sonder om hom hoegenaamd te ondersoek,” het Feni verduidelik. Sokupa en Mngqibisa is vrygelaat op waarskuwing en hulle sal na verwagting op 19 Junie weer in dieselfde hof verskyn. Die ondersoek duur voort.